Aju käitumine ei saa olla ette väljaarvutatav, ajutegevus peab teatud piires olema tahte poolt juhitav. Halvasti prognoositav, kuid hästi juhitav on füüsikaliselt ebastabiilsete situatsioonide dünaamika. Seega ei saa aju töö aluseks olla jäigalt  deterministlik mehaanika, aju saab funktsioneerida vaid füüsikaliselt ebastabiilsete protsesside baasil. Kas on siis teada kaootilise iseloomuga füüsikalisi protsesse, mille kaudu saaks toimuda aju tahteline juhtimine? Tõepoolest on. Aju aatomstruktuuritaseme dünaamika pole rangelt deterministlik, vaid kvantmehaaniliselt stohhastiline.